CELEX: 32005R1967
Language: el
Date: 2005-12-01 00:00:00
Title: Κανονισμός (ΕΚ) αριθ. 1967/2005 της Επιτροπής, της  1ης Δεκεμβρίου 2005 , για κατάταξη ορισμένων εμπορευμάτων στη συνδυασμένη ονοματολογία

2.12.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 316/7
            
         
      ΚΑΝΟΝΙΣΜΌΣ (ΕΚ) αριθ. 1967/2005 ΤΗΣ ΕΠΙΤΡΟΠΉΣ
   
   της 1ης Δεκεμβρίου 2005
   για κατάταξη ορισμένων εμπορευμάτων στη συνδυασμένη ονοματολογία
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ομοιόμορφη εφαρμογή της συνδυασμένης ονοματολογίας που επισυνάπτεται στον κανονισμό (ΕΟΚ) αριθ. 2658/87, πρέπει να αποφασιστούν οι διατάξεις για την κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 έχει καθορίσει τους γενικούς κανόνες για την ερμηνεία της συνδυασμένης ονοματολογίας. Αυτοί οι κανόνες εφαρμόζονται επίσης σε κάθε άλλη ονοματολογία που την περιλαμβάνει, έστω και εν μέρει ή με την προσθήκη ενδεχομένως υποδιαιρέσεων, η οποία έχει συνταχθεί από ειδικούς κοινοτικούς νομοθετικούς κανόνες ενόψει της εφαρμογής δασμολογικών ή άλλων μέτρων στο πλαίσιο των εμπορικών ανταλλαγών.
            
         
               (3)
            
            
               Κατ’ εφαρμογή των εν λόγω γενικών κανόνων, τα εμπορεύματα που περιγράφονται στη στήλη 1 του πίνακα του παραρτήματος του παρόντος κανονισμού πρέπει να καταταγούν στους αντίστοιχους κωδικούς ΣΟ που σημειώνονται στη στήλη 2 βάσει των διατάξεων της στήλης 3.
            
         
               (4)
            
            
               Είναι σκόπιμο, οι δεσμευτικές δασμολογικές πληροφορίες οι οποίες εκδίδονται από τις τελωνειακές αρχές των κρατών μελών σχετικά με την κατάταξη των εμπορευμάτων στην συνδυασμένη ονοματολογία και δεν είναι σύμφωνες με το δίκαιο που καθορίζει ο παρών κανονισμός να μπορούν να συνεχίσουν να αποτελούν αντικείμενο επίκλησης από τον κάτοχό τους κατά τη διάρκεια περιόδου τριών μηνών, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (2).
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη 1 του πίνακα του παραρτήματος κατατάσσονται στη συνδυασμένη ονοματολογία στους αντίστοιχους κωδικούς ΣΟ που σημειώνονται στη στήλη 2 του εν λόγω πίνακα.
   Άρθρο 2
   Οι δεσμευτικές δασμολογικές πληροφορίες που εκδίδονται από τις τελωνειακές αρχές των κρατών μελών και δεν είναι σύμφωνες με το δίκαιο που καθορίζει ο παρών κανονισμός μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92, κατά τη διάρκεια περιόδου τριών μηνών.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 1 Δεκεμβρίου 2005.
      
         
            Για την Επιτροπή
         
         László KOVÁCS
         
         
            Μέλος της Επιτροπής
         
      
   
   
      (1)  EE L 256 της 7.9.1987, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1719/2005 της Επιτροπής (EE L 286 της 28.10.2005, σ. 1).
   
      (2)  EE L 302 της 19.10.1992, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 648/2005 του Ευρωπαϊκού Κοινοβουλίου και του Συμβουλίου (EE L 117 της 4.5.2005, σ. 13).
   
      ΠΑΡΑΡΤΗΜΑ
      
                  Περιγραφή εμπορευμάτων
               
               
                  Κατάταξη
                  (κωδικός ΣΟ)
               
               
                  Αιτιολόγηση
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Προϊόν από διαυγές, ελαφρά αφρίζον υγρό, χρώματος κίτρινου έως κεχριμπαρένιου. Έχει 5,9 % κατ’ όγκο αλκοολικό τίτλο.
                              Λαμβάνεται από τη ζύμωση μούστου 15,3 βαθμών Plato. Το διάλυμα που λαμβάνεται από τη ζύμωση υπόκειται σε διαύγαση και διήθηση. Στο διάλυμα αυτό προστίθεται 3,34 % σιρόπι ζάχαρης, 0,14 % αρωματικά συστατικά (εκ των οποίων το 75 % προέρχεται από την τεκίλα), 0,11 % κιτρικό οξύ και 0,002 % ασκορβικό οξύ. Το προϊόν έχει το άρωμα και τη γεύση μπύρας.
                              Το προϊόν προορίζεται για άμεση κατανάλωση. Παρουσιάζεται ως μπύρα σε φιάλες των 330 ml/0,33 l, οι οποίες φέρουν την ανάλογη επισήμανση.
                           
                        
               
                  2203 00 01
               
               
                  Η κατάταξη καθορίζεται από τους γενικούς κανόνες 1 και 6 για την ερμηνεία της συνδυασμένης ονοματολογίας, και από το κείμενο των κωδικών ΣΟ 2203 00 και 2203 00 01.
                  Το προϊόν είναι ποτό και μπορεί να καταταγεί ως μπύρα από βύνη της κλάσης 2203. Το προϊόν δεν δύναται να εξαιρεθεί από την κλάση 2203 επειδή η αλκοόλη που έχει προστεθεί μέσω των αρωματικών συστατικών του προσδίδει μόνο 0,04 % κατ’ όγκο αλκοολικό τίτλο. Κατά συνέπεια, το προϊόν δεν μπορεί να καταταγεί στην κλάση 2208.
                  Η επεξηγηματικές σημειώσεις του εναρμονισμένου συστήματος για την κλάση 2203 αναφέρουν ότι ενίοτε μπορεί να προστίθεται στη μπύρα ζάχαρη, χρωστικές ουσίες, διοξείδιο του άνθρακα, και άλλες ουσίες. Συνεπώς, η μπύρα της κλάσης 2203 μπορεί, μεταξύ άλλων, να είναι αρωματισμένη.
               
            
                  
                              2.
                           
                           
                              Εύκαμπτος πλαστικός σωλήνας χωρίς συγκόλληση, ιατρικής ποιότητας, κατασκευασμένος από πολυ (χλωριούχο βινύλιο) (PVC) αμμοβολής με τοιχώματα πάχους περίπου 0,6 mm και εξωτερική διάμετρο 5,7 mm. Μπορεί να αντέξει σε πίεση τουλάχιστον 27,6 MPa και εισάγεται σε κυλίνδρους μήκους περίπου 1 200 μέτρων.
                              Το προϊόν είναι του είδους που χρησιμοποιείται συνήθως για μεταφορά, διοχέτευση ή διανομή αερίων ή υγρών.
                              Αν και ο πλαστικός αυτός σωλήνας, όταν κοπεί στο κατάλληλο μήκος, μπορεί να χρησιμοποιηθεί σε ιατρικό εξοπλισμό, στον οποίον συμπεριλαμβάνονται και οι συσκευές αναισθησίας, τα συστήματα μονάδας εντατικής θεραπείας, οι καθετήρες και τα αρτηριακά συστήματα, δεν έχει καμία ειδική χρήση ως στοιχείο ιατρικού εξοπλισμού.
                           
                        
               
                  3917 31 90
               
               
                  Η κατάταξη καθορίζεται από τις διατάξεις των γενικών κανόνων 1 και 6 για την ερμηνεία της συνδυασμένης ονοματολογίας, από τη σημείωση 8 του κεφαλαίου 39 καθώς και από το κείμενο των κωδικών ΣΟ 3917, 3917 31 και 3917 31 90.
                  Λαμβανομένου υπόψη ότι ο σωλήνας αυτός μπορεί να χρησιμοποιείται με προϊόντα του κεφαλαίου 90 για σκοπούς άλλους από τους ιατρικούς, δεν μπορεί να θεωρηθεί ως όργανο ή συσκευή για ιατρική χρήση της κλάσης 9018.
                  Η κατάταξη βασίζεται στη μορφή και στο υλικό από το οποίο συνίσταται το προϊόν. Δυνάμει της σημείωσης 8 του κεφαλαίου 39, κατατάσσεται στην κλάση 3917.
               
            
                  
                              3.
                           
                           
                              Θερμοσυρρικνούμενοι πλαστικοί σωλήνες από πολυ (βινυλιδένιο φθορίδιο) (PVDF), εύκαμπτοι, χωρίς συγκόλληση, μη-ενισχυμένοι, που μπορούν να αντέξουν σε πίεση μικρότερη των 27,6 ΜΡa, με μήκος κατά προσέγγιση 25 mm και διάμετρο 9 mm.
                              Οι σωλήνες αυτοί όταν θερμαίνονται υφίστανται συρρίκνωση έτσι ώστε να εφαρμόζουν τέλεια γύρω από οποιοδήποτε αντικείμενο έχει τοποθετηθεί στο εσωτερικό τους.
                              Το προϊόν χρησιμοποιείται εν γένει για την προστασία των ηλεκτρικών συρμάτων.
                           
                        
               
                  3917 32 39
               
               
                  Η κατάταξη καθορίζεται από τις διατάξεις των γενικών κανόνων 1 και 6 για την ερμηνεία της συνδυασμένης ονοματολογίας, από τη σημείωση 8 του κεφαλαίου 39 καθώς και από το κείμενο των κωδικών ΣΟ 3917, 3917 32 και 3917 32 39.
                  Η κατάταξη βασίζεται στη συστατική ύλη του προϊόντος.
                  Οι σωλήνες αυτοί δεν μπορούν να θεωρηθούν ως μονωτήρες της κλάσης 8546. Σύμφωνα με τις επεξηγηματικές σημειώσεις του ΕΣ για την κλάση 8546, οι μονωτήρες είναι διατάξεις που χρησιμεύουν αφενός για να στερεώνουν, υποστηρίζουν ή κατευθύνουν τους ηλεκτρικούς αγωγούς και, αφετέρου, για να μονώνουν ηλεκτρικά τον έναν από τον άλλο και από τη γη. Οι σωλήνες αυτοί δεν μπορούν να θεωρηθούν ως μονωτικοί σωλήνες της κλάσης 8547.
                  Σύμφωνα με τις επεξηγηματικές σημειώσεις του ΕΣ σχετικά με την κλάση 8547 (B), οι σωλήνες που αποτελούνται εξ ολοκλήρου από μονωτικό υλικό (καουτσούκ, πλαστικές ύλες, πλέγματα από υφαντικές ύλες ή νήματα από ίνες γυαλιού) χωρίς μεταλλικό περίβλημα, εξαιρούνται και κατατάσσονται σύμφωνα με τη συστατική τους ύλη.
               
            
                  
                              4.
                           
                           
                              Λιωμένος πολτός αχλαδιού της ποικιλίας avocats, πράσινου χρώματος (γουακαμόλη), με την ακόλουθη σύνθεση (% κατά βάρος):
                              
                                          αβοκάντο
                                       
                                       
                                          90,5
                                       
                                    
                                          άλλα συστατικά (π.χ. αλάτι, καρυκεύματα, κιτρικό οξύ, αντιοξειδωτικά, σταθεροποιητές, συντηρητικά) λιγότερο από:
                                       
                                       
                                          1
                                       
                                    
                                          η περιεκτικότητα σε διάφορα ζάχαρα σύμφωνα με τη συμπληρωματική σημείωση 2 α) του κεφαλαίου 20:
                                       
                                       
                                          9,6
                                       
                                    Το προϊόν διατίθεται σε συσκευασίες καθαρού βάρους που δεν υπερβαίνει το 1 kg.
                           
                        
               
                  2008 99 67
               
               
                  Η κατάταξη διέπεται από τις διατάξεις των γενικών κανόνων 1 και 6 για την ερμηνεία της συνδυασμένης ονοματολογίας, τις συμπληρωματικές σημειώσεις 2α) και 3 του κεφαλαίου 20 καθώς και από το κείμενο των κωδικών ΣΟ 2008, 2008 99 και 2008 99 67.
                  Το παρασκεύασμα δεν μπορεί να θεωρηθεί ως σάλτσα ή ως καρύκευμα σύνθετο της κλάσης 2103 (βλ. τις επεξηγηματικές σημειώσεις του εναρμονισμένου συστήματος για την κλάση 2103) γιατί δεν περιέχει ως συστατικά καρυκεύματα σε σημαντικές ποσότητες.
                  Δεδομένου ότι η παρασκευή του είναι πιο σύνθετη από αυτήν που απαιτείται για τα εμπορεύματα που κατατάσσονται στο κεφάλαιο 8, το παρασκεύασμα είναι δυνατόν να καταταγεί στην κλάση 2008.
                  Το προϊόν θεωρείται «με προσθήκη ζάχαρης», σύμφωνα με τη συμπληρωματική σημείωση 3 του κεφαλαίου 20.